Title: Què és el volum?
Course: Visual i plàstica 2n-3r ESO 1r T > Section: Bloc 1

El volum és l’espai que ocupa un cos. Un cos és qualsevol forma volumètrica o tridimensional, és a dir, de tres dimensions.

Les formes que tenen volum es poden mesurar a partir de tres elements: l’amplada, l’alçada i la profunditat. Aquestes son les tres dimensions que té un volum.

Es pot mesurar l’espai? Si l’espai està limitat o contingut dins uns cos el podem mesurar. Caldrà que esbrinem què fa d’amplada, d’alçada i de profunditat. Però si l’espai és infinit ho tenim molt complicat!

Com sabem, les formes planes només tenen dues dimensions (l’amplada i l’alçada) i per això les anomenem bidimensionals. En canvi la línies, siguin rectes o corbes, només tenen una dimensió. I el punt no té dimensió. Tant impossible és mesurar l’espai infinit com un sol punt!

Com percebem els volums i l'espai?

Més enllà de mesures podem percebre els volums i l’espai gràcies als sentits. En les persones vidents el sentit que més intervé en la percepció dels volums i l’espai és la vista. Un altre sentit que també fem servir és el tacte. A través del tacte podem palpar la forma o la grandària dels cossos.

Encara hi ha un altre sentit a través del qual percebem l’espai: l’oïda. Quan el so ens arriba de lluny el nostre cervell es fa una idea de la distància que ens separa respecte l’origen d’aquest so. Per altra banda, el so ens arriba de manera diferent quan una capsa o una habitació son  buides o son plenes.

La suma de vista, tacte i oïda fan que el cervell tingui prou informació per percebre l’espai.

.................................................................................................................................

Buit i ple

Les formes volumètriques ocupen un espai tant si son plenes per dins com si son buides.

- Diries que un globus ben inflat és buit o ple?

Fixa't que alguns materials son porosos, tenen escletxes o forats interns.

Les estructures tridimensionals, encara que estiguin fetes de filferro o de llistons de fusta, també conformen volums. Pensa en la gàbia d’un ocell o en una porteria de futbol.

En certa manera, la nostra imaginació omple l’espai buit. Observant l’empremta fossilitzada d’un dinosaure podem imaginar-nos quina grandària va tenir l’animal.