Title: Les formes volumètriques
Course: Visual i plàstica 2n-3r ESO 1r T > Section: Bloc 1

La grandària

Com ja hem vist, per saber quin espai ocupa una forma volumètrica hem de mesurar les seves dimensions. Però per saber si un forma és gran o petita ens cal comparar-la amb una altra que ens serveixi de referència. La grandària dels objectes és relativa, això vol dir que és una percepció que pot canviar en funció dels objectes de l’entorn.

.............................................................................................................................................................................................

Les formes efímeres

Les formes efímeres son aquelles que tenen una durada en el temps, és a dir, s'acaben o canvien. Per exemple el cos en moviment d'un ballarí o un glaçó de gel que es desfà.

El cel, on no hi ha barreres arquitectòniques, es converteix sovint en un escenari d’espectacles efímers: els núvols canviants, el fum d’una xemeneia o els focs artificials d’una festa major.

.............................................................................................................................................................................................

Les formes tridimensionals a la natura

A la natura hi podem trobar formes volumètriques que segueixen patrons i estructures molt interessants.

L’aigua és un element amb el potencial d’adoptar infinites formes en qualsevol dels seus estats: resseguint els solcs sinuosos d’un riu, convertint-se en remolí, en cristall de gel, en núvol esponjós o potser en una gota perfecta.

Al regne mineral hi trobem formes de tot tipus: còdols polits per l’efecte de l’erosió, roques punxegudes, minerals amb formes polièdriques (regulars o irregulars), arenes que formen dunes…

Al regne vegetal les plantes s’han adaptat al medi desenvolupant arrels, fulles, flors i fruits d’allò més divers. Algunes plantes creixen de manera desordenada però altres ho fan seguint patrons rítmics que podrien ser una obra arquitectònica.

Al regne animal hi trobem éssers amb característiques i mides ben diferents: des d’éssers microscòpics fins a grans cetacis, animals vertebrats i invertebrats, amb closca i sense, alguns poden moure’s amb agilitat i altres ho fan amb moviments ondulants, altres pateixen grans transformacions al llarg de la seva vida… i n’hi ha que han desenvolupat una intel·ligència tal que han transformat el món que els envolta!

.............................................................................................................................................................................................

L'arquitectura mimètica

L’arquitectura és l’art de construir edificis. Els edificis es construeixen per cobrir una necessitat, ja sigui tenir un aixoplug o per a desenvolupar-hi una activitat determinada. L’espècie humana no es conforma només en trobar solucions pràctiques i sovint busca que també tinguin bellesa.

Els i les arquitectes a vegades s’han inspirat en la natura per construir els seus edificis.

Fixem-nos en una catedral gòtica de l’edat mitjana. En aquell temps les construccions dels edificis importants es feien de pedra a partir de grans arcs i contraforts. Aquesta estructura d’arcs i contraforts pot recordar-nos a l’esquelet d’un animal.

Un arquitecte modernista que va passar moltes estones estudiant la natura va ser Antoni Gaudí. Columnes que semblen palmeres, cobertes que semblen la pell d’un rèptil, làmpades que ens recorden l’ull d’una mosca… Gaudí no només va buscar inspiració en la natura per fer bonics els seus edificis, també hi va trobar la solució per a molts problemes constructius. La seva obra es considera revolucionària.

Aquí tenim exemples d’edificis més recents que també s’inspiren en formes naturals. El Centre Aquàtic de Pequín simbolitza un cub ple d’aigua, l’edifici de l’arquitecta Zaha Hadid recorda una gran roca i l’estadi olímpic de Pequín sembla un niu.

Hi ha arquitectes que van més enllà i els agrada aportar un toc d’humor o d’espectacularitat als seus edificis. És l’anomenada arquitectura mimètica. Aquest tipus de construccions directament imiten objectes:

.............................................................................................................................................................................................

Estructures tridimensionals formades per plans

Podem formar estructures tridimensionals tot unint diferents plans. Segur que alguna vegada has intentat construir un castell de cartes o has jugat amb algun joc d'encaix al llarg de la teva infància.

Hi ha artistes que també treballen les tres dimensions a partir de plans, ja sigui per encaix o per unió.

Plans seriats

Anomenem plans seriats la successió de plans que conformen un volum. Aquestes plans es multipliquen a l'espai i poden patir lleugeres modificacions de mida, forma o color:

La unió dels plans es pot fer per superfície, per aresta o per vèrtex:

Quan ordenem els plans seriats sobre una superfície podem crear una trajectòria. Aquesta trajectòria pot ser en línia recta, corba, espiral o sobre un eix (així és com es construeix un cos de revolució).

Amb els plans es poden generar ritmes diferents. El ritme és un element compositiu que podem aplicar a la música, la dansa i les creacions plàstiques o audiovisuals. Consisteix en la repetició d'un element (visual o sonor) que ordenem d'una determinada manera (deixant espais o silencis entre mig). Podem ordenar els elements en creixement o decreixement, en alternança, amb simetria…

L'escultor Andreu Alfaro té moltes escultures amb plans seriats. Observa com totes elles tenen un ritme compositiu:

També trobem exemples de plans seriats en l’arquitectura i el disseny de mobiliari. Fixa't-hi quan caminis pel carrer!